paragraph_text: Hidatiformna mola (lat. mola hydatiformis), mola hidatidoza, grozdasta mola i grozdasta potajnica su nazivi za gestacijsko trofoblastični poremećaj koji nastaje abnormalnom oplodnjom, što dovodi do kromsomskih poremećaja, koji sprečavaju normalan razvoj ploda, a posteljicu pretvaraju u grozdastu tvorbu. Hidatiformna mola spada u skupinu gestacijski trofoblastičnih bolesti. Konceptus (naziv za plod zajedno sa svim ostalim strukturama nastalim iz zigote), kod hidatiformne mole, karakterizira hiperplastično trofoblastno tkivo priraslo na posteljicu i manji embrioblast nego kod normalnog embrija.